ไฟแนนซ์ทูเดย์
โดย...ภูคา
12 ก.พ. 2559

โดย...ภูคา
จับตาก่อนกลางปีนี้ น่าจะมีการเปลี่ยนตัวประธานแบงก์รัฐบางแห่ง เพื่อให้การแก้ปัญหาเดินหน้าตามแผนที่วางไว้ ใครอยากรู้แบงก์ไหน ให้ไปดูแบงก์ที่มีหนี้เสียเยอะๆ น่าจะอยู่ในข่ายที่ว่านี้ 
มาที่เรื่องแก้หนี้เอ็นพีแอลของธนาคารอิสลามแห่งประเทศไทย หรือ ไอแบงก์ กำลังสร้างความระส่ำ เพราะแผนที่เสนอให้คลังตั้งเอเอ็มซีมาแบกหนี้เสีย 4 หมื่นล้านบาท ออกไป ใช่ว่าจะทำกันง่ายๆ เพราะนอกจากจะเป็นตัวอย่างไม่ดี แบงก์รัฐไหนทำเสียหายก็โยนให้คลังแล้ว ยังมีปัญหาถ้ารับโอน สำนักงานบริหารหนี้สาธารณะ (สบน.) จะยอมหรือไม่ เพราะหนี้ก้อนนี้จะมาพอกใส่หนี้สาธารณะของประเทศทันที 
ต้องยกนิ้วให้ สมชาย พูลสวัสดิ์ อธิบดีกรมสรรพสามิต วันก่อนนักข่าวเจอหอบเอกสารมาที่คลัง พอถามก็ตอบว่า ยังไม่รู้ว่าเรียกมาประชุมอะไร แต่วันรุ่งขึ้น ครม.ประกาศขึ้นภาษีบุหรี่แบบสายฟ้าแลบ เล่นเอาสิงห์อมควันสำลักกันเป็นแถว เพราะรอบนี้ปรับขึ้นราคาแรง บางยี่ห้อขึ้น 20 บาท/ซอง ขึ้นแรงแบบนี้ต้องมีมาตรการสกัดบุหรี่หนีภาษีอย่างเข้มข้นตามมาด้วยจะดีมาก 
ออมสินยุค ชาติชาย พยุหนาวีชัย ผอ.คนปัจจุบัน บอกเลยว่าใจใหญ่มาก ที่กล้าให้ดอกเบี้ย 4% คงที่นานถึง 20 ปี เพื่อแก้หนี้สินครู ขนาด กฤษฎา จีนะวิจารณะ ผอ.สำนักงานเศรษฐกิจการคลัง (สศค.) ยังแอบแซวว่า ถ้าให้กู้ 4% นานขนาดนี้ จะขอไปเป็นครูบ้างแล้ว